6 billige elbiler i rækkeviddetest

Markedet for billige, elektriske hverdagshelte vokser med lynets hast. Men hvor langt kan du faktisk køre i en billig elbil, før batteriet siger stop? Det har det britiske magasin Auto Express forsøgt at finde ud af ved at sende seks af de mest prisvenlige elbiler ud på en tur, der først slutter, når batteriet står på præcis 0 procent.

Og nej, det var ikke bare et spørgsmål om at komme længst. Testen tog også højde for komfort, køreglæde og brugervenlighed – for virkeligheden handler om mere end blot tal på et papir.

Vinderen blev Renaults retro-chikke comeback-model: Renault 5 E-Tech. Med sin kombination af charmerende design, god komfort og en kabine, der ikke føles discount, løb den med sejren – trods en rækkevidde i den lavere ende: 230 kilometer ud af en opgivet WLTP-rækkevidde på 310 kilometer. Det svarer til 74 procent.

Men som Auto Express skrev, handler den bedste bil ikke nødvendigvis om at komme længst, men om den samlede oplevelse bag rattet.

Hyundai Inster – længst på strømmen

Når det gælder rå rækkevidde, kunne Hyundai Inster ikke slås. Den rullede hele 296 kilometer – over 80 procent af sin officielle WLTP-rækkevidde på 369 kilometer. Alligevel måtte den nøjes med en lavere samlet vurdering, primært på grund af den højere pris og kabinens noget spartanske materialevalg.

Den kinesiske BYD Dolphin Surf markerede sig stærkt med 270 kilometers rækkevidde og en generøs udstyrspakke, mens Fiat Grande Panda La Prima – trods laveste rækkevidde i feltet (216 kilometer) – scorede point på køreegenskaber og interiørcharme. Pandaen tabte dog pusten på motorvej, hvor rækkevidden faldt hurtigere end hos konkurrenterne.

Kloge valg fra øst – men ikke uden kompromis

To outsider-modeller imponerede ved at være ekstremt energieffektive: Leapmotor T03 og Dacia Spring Extreme 65. Sidstnævnte var den billigste og mest spartanske af de seks, men også testens mest støjende.

Leapmotor T03 overraskede positivt ved at levere 229 kilometer ud af kun 36 kWh batteri – det højeste udbytte i testen målt på procent: 86,1 procent af WLTP-rækkevidden. En lille kinesisk kompaktbil, der viste sig langt mere effektiv end prisskiltet antyder.

Model | Batteri (netto) | Rækkevidde i test | Rækkevidde (WLTP) | Procent af WLTP
Renault 5 E-Tech Evolution 120hk | 40 kWh | 230 km | 310 km | 74,10 %
BYD Dolphin Surf Comfort | 43,2 kWh | 270 km | 322 km | 84,00 %
Fiat Grande Panda La Prima | 43,7 kWh | 216 km | 320 km | 67,30 %
Hyundai Inster | 49 kWh | 296 km | 369 km | 80,30 %
Leapmotor T03 | 36 kWh | 229 km | 266 km | 86,10 %
Dacia Spring Extreme 65 | 25 kWh | 175 km | 229 km | 76,80 %

(KIlde: Auto Express)

Realistiske forhold – realistiske resultater

Testen blev kørt under forhold, der minder om dansk hverdag: Blanding af by, landevej og motorvej, temperaturer omkring 20 grader og let regn. Alle biler startede med 100 procent opladning og klimaanlægget sat til 21 grader. Kørselstilen? “Normalt,” lød instruktionen fra testlederne.

Ifølge Auto Express bød alle bilerne på forholdsvis præcise estimater og kunne køres helt ned til nul uden at give op for tidligt. Det gør dem mere pålidelige i en travl hverdag, hvor ingen har tid til uventede stop.

Testen viser, at rækkevidden ikke nødvendigvis er det vigtigste, når man vælger elbil. Renault 5 beviser, at det samlede indtryk – design, kvalitet og komfort – kan veje tungere end de ekstra kilometer.

Og så er det værd at notere, at Renault 5, Hyundai Inster og Fiat Grande Panda allerede fås på det danske marked. BYD Dolphin Surf er på vej, mens Leapmotor og Dacia endnu ikke har sat dato på en dansk debut.

Så hvis du drømmer om at køre elektrisk uden at sprænge budgettet, er der håb. Også for dem, der går mere op i stil end i statistik.

6 billige elbiler i rækkeviddetest