Danmarks billigste elbiler, marts 2025

Elbiler behøver ikke koste en bondegård, og der er efterhånden flere modeller på markedet til priser, der ikke får bankrådgiveren til at ryste på hovedet. De billigste elbiler kan være det perfekte valg til dig, der ønsker en miljøvenlig bil uden at sprænge budgettet.

Men hvordan klarer de sig egentlig i forhold til rækkevidde, opladningstid og køreegenskaber? Skal du vælge den mest prisvenlige model, eller giver det mening at investere lidt mere for bedre ydeevne og komfort?

I denne guide gennemgår vi nogle af de billigste elbiler, du kan købe i Danmark lige nu. Vi ser på deres specifikationer, vurderer deres fordele og ulemper og hjælper dig med at finde den bedste løsning til netop dit behov. Om du er ude efter en bybil, en pendlerbil eller bare vil have et økonomisk alternativ til benzin- og dieselbiler, så er der gode bud på markedet. Lad os dykke ned i dem!

Citroën ë-C3 (foto: Citroën).

Citroën ë-C3 – Den prisvenlige franskmand

Startpris: 179.995 kr.

Citroëns bud på en billig elbil er ë-C3, som med sin 44 kWh-batteripakke giver en rækkevidde på 314 kilometer. Motoren yder 113 hk, og 0-100 km/t klares på 11 sekunder – ikke ligefrem en raket, men nok til daglig bykørsel. Den kan lade med op til 83 kW DC, hvilket betyder, at du kan få batteriet fra 10-80 procent på omkring en halv time.

Ulempen ved at vælge denne billigste variant er, at den er relativt skrabet. Der er ikke engang klimaanlæg i bilen. Multimedieskærmen skal du også selv tilføje i form af din smartphone. For 192.990 kroner får du begge dele – plus en masse andet udstyr med. Det vil vi klart anbefale.

Fordele: Billig pris, fin rækkevidde for klassen.
Ulemper: Lidt langsom acceleration, kort garanti (kun 2 år), skrabet udstyr.

Hyundai Inster (foto: Hyundai).

Hyundai Inster – Lille, men praktisk

Startpris: 179.995 kr.

Den helt nye Hyundai Inster er et spændende bekendtskab. Med et 42 kWh batteri og en rækkevidde på 327 kilometer er den en af de mest effektive i sin prisklasse. Motoren på 97 hk er ikke kraftfuld, men Hyundai har altid været kendt for at lave økonomiske biler, og den forventes at være en god pendlerbil.

Selv i denne billigste variant er Inster proppet med udstyr. Den kommer med to 10,25-tommers displays som standard, hvilket giver et moderne og digitalt interiør. Derudover er der en stor klimakontrolenhed med mange funktioner og flere fysiske knapper. ​

Fordele: Længste rækkevidde blandt de billigste modeller, omfattende udstyrspakke, 5 års garanti.
Ulemper: Svag motor, kun 4 sæder.

Renault 5 E-Tech (foto: iNPUT)

Renault 5 E-Tech – Nostalgisk charme med moderne teknologi

Startpris: 184.990 kr.

Renaults ikoniske 5’er er tilbage i en moderne elbilversion! Med 312 kilometers rækkevidde, 120 hk motor og en 0-100 km/t tid på 9 sekunder er den blandt de kvikkere i klassen. Den har en pæn bagagerumskapacitet på 326 liter og kan trække op til 500 kilo.

Til gengæld er denne billigste variant temmelig skrabet, da den ikke engang er udstyret med Google Automotive. Det skal man et trin op for at få med – og så kommer prisen op på 204.990 kroner. Herfra er der kun 25.000 op til den den dyreste variant (229.990 kroner), der ikke alene har længere rækkevidde (400 kilometer) og flere hestekræfter, men også et væld af ekstraudstyr.

Apropos så trækker det gevaldigt ned, at Advanced Driving Assist er tilkøbe på samtlige varianter. Når det er sagt, så er 234.990 kroner for den vildeste udstyrsmodel med Advanced Driving Assist ombord stadig en ualmindelig attraktiv pris!

Fordele: Charmerende design, hurtig acceleration, fornuftig rækkevidde.
Ulemper: Kort garanti, dyrere end konkurrenterne, Advanced Driving Assist er ekstraudstyr.

MG4 Electric (foto: MG Motors)

MG4 Electric – Budgetbilen med premium-egenskaber

Startpris: 184.999 kr.

MG4 har hurtigt vundet popularitet takket være sin gode balance mellem pris og ydeevne. Med en kraftig 170 hk motor og en 51 kWh batteripakke kan den køre 350 km på en opladning. Den hurtige DC-opladning på 88 kW gør den også praktisk for længere ture.

Også MG4 Electric er som udgangspunkt godt udrustet med standardudstyr. Kun manglende varmepumpe stikker ud.

Fordele: Stærk motor, lang rækkevidde, 7 års garanti.
Ulemper: Ikke den billigste i feltet, ingen varmepupe som standard.

Mazda MX-30 (foto: Mazda).

Mazda MX-30 – Når design vinder over praktikalitet

Startpris: 189.995 kr.

Mazda MX-30 er uden tvivl en flot bil med sit coupé-lignende design og freestyle-døre. Men rækkevidden på 200 kilometer og den langsomme DC-ladehastighed på 54 kW gør den svær at anbefale til andet end bykørsel. Mazda kompenserer dog med en solid 145 hk motor og en fornuftig kabinekvalitet.

Fordele: Flot design, god byggekvalitet.
Ulemper: Kort rækkevide, langsom opladning, bedaget teknologi.

Peugeot e-208 (foto: Peugeot).

Peugeot e-208 – Luksus i miniformat

Startpris: 189.995 kr.

Peugeot e-208 kombinerer en skarp, sporty stil med solid teknologi. Med en rækkevidde på 363 km og en 156 hk motor er den blandt de mest velkørende i denne prisklasse. Accelerationstiden fra 0-100 km/t er 8,2 sekunder, hvilket er hurtigere end flere af konkurrenterne. Den kan desuden lade med op til 100 kW DC, hvilket gør opladningen hurtig og bekvem.

På udstyrssiden er der – i vores optik – en stor mangel til prisen. Adaptiv fartpilot er ikke standard i den billigste variant. Så skal du op i GT-udgaven, der koster 25.000 kroner mere, der har sammme drivlinje men væsentligt mere udstyr.

Fordele: Lang rækkevidde, kvik acceleration, lækkert interiør.
Ulemper: Lidt dyrere, adaptiv fartpilot er ikke standard.

Hvilken bør du vælge?

| Citroën ë-C3 | Hyundai Inster | Renault 5 E-Tech | MG4 Electric | Mazda MX-30 | Peugeot e-208
Rækkevidde | 314 km | 327 km | 312 km | 350 km | 200 km | 363 km
Batterikapacitet | 44 kWh | 42 kWh | 40 kWh | 51 kWh | 35,5 kWh | 48,1 kWh
Motor | 113 hk | 97 hk | 120 hk | 170 hk | 145 hk | 156 hk
0-100km/t | 11 sek. | 11,7 sek. | 9 sek. | 7,7 sek. | 9,7 sek. | 8,2 sek.
Ladeeffekt (AC/DC) | 11 kW / 83 kW | 11 kW / 73 kW | 11 kW / 80 kW | 11 kW / 88 kW | 11 kW / 54 kW | 11 kW / 100 kW
Ladehastighed | 340 km/t | 360 km/t | 320 km/t | 380 km/t | 170 km/t | 480 km/t
Antal sæder | 5 | 4 | 5 | 5 | 5 | 5
Bagagerum | 310 l. | 280 l. | 326 l. | 350 l. | 366 l. | 265 l.
Træk | 550 kg | Ikke muligt | 500 kg | 500 kg | Ikke muligt | Ikke muligt
Garanti | 2 år | 5 år | 2 år | 7 år / 150.000 km | 2 år | 2 år
Startpris | 179.990 kr. | 179.995 kr. | 184.990 kr. | 184.999 kr. | 189.995 kr. | 199.990 kr.

Hvis du vil have den billigste elbil uden at gå for meget på kompromis, er Citroën ë-C3 et oplagt valg. Hvis rækkevidde og udstyr er vigtig, er Hyundai Inster svær at slå, mens Renault 5 E-Tech er den sjoveste af de billigste elbiler. Vil du have mest power for pengene, så er MG4 Electric en overraskende stærk kandidat. Peugeot e-208 leverer en stærk kombination af rækkevidde, design og kraft, mens Mazda MX-30 appellerer til dem, der vægter stil over rækkevidde.

Husk også, at der er endnu flere billigere elbiler i horisonten. Inden årets udgang kan vi se frem til mindst fire yderligere elbiler med startpriser på under 200.000 kroner. Heriblandt Fiat Grande Panda og Volkswagen ID.2 og de to kinesere BYD Seagull ig Dongfeng Nammi Box.

Uanset hvad – elbilmarkedet er mere tilgængeligt end nogensinde før. Hvilken en ville du vælge?

Danmarks billigste elbiler, marts 2025